IFEC จ่อซื้อโซลาร์ฟาร์มยุโรป
IFEC มีแผนลงทุนธุรกิจไฟฟ้าพลังงานแสงอาทิตย์ในยุโรป คาดว่าในวันนี้จะมีการหารือเกี่ยวกับเรื่องดังกล่าว
26 มี.ค. 2558

แหล่งข่าวรายหนึ่งเปิดเผยว่า คณะผู้บริหาร บริษัท อินเตอร์ ฟาร์อีสท์ วิศวการ จำกัด (มหาชน) หรือ IFEC มีแผนลงทุนในธุรกิจไฟฟ้าพลังงานแสงอาทิตย์ในภูมิภาคยุโรป โดยวันนี้ (26 มี.ค.) คาดจะมีการหารือเกี่ยวกับเรื่องดังกล่าว พร้อมกับผู้ถือหุ้นรายใหญ่ของบริษัทรวมไปถึงนักลงทุนอีกบางส่วน
ทั้งนี้ แหล่งข่าวเผยว่า คณะผู้บริหารเพิ่งเดินทางกลับมายังกรุงเทพมหานครเช้าวันนี้ หลังเดินทางไปเยี่ยมชมและศึกษาโครงการโซลาร์ฟาร์มที่บริษัทมีความสนใจจะซื้อ โดยเบื้องต้นได้เริ่มเจรจากับผู้ถือหุ้นเดิมของโครงการดังกล่าวแล้ว อย่างไรก็ดี หากมีความคืบหน้าเพิ่มเติม “ข่าวหุ้นธุรกิจออนไลน์” จะรายงานให้ทราบต่อไป 
ขณะที่ราคาหุ้น IFEC ปิดตลาดภาคเช้าวันนี้ที่ระดับ 12.70 บาท ปรับตัวขึ้น 0.60 บาท หรือ 4.96% ด้วยมูลค่าการซื้อขาย 268.84 ล้านบาท